CELEX: 32017D1178
Language: sk
Date: 2017-06-02 00:00:00
Title: Vykonávacie rozhodnutie Komisie (EÚ) 2017/1178 z 2. júna 2017, ktorým sa mení vykonávacie rozhodnutie (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch [oznámené pod číslom C(2017) 3624] (Text s významom pre EHP )

1.7.2017   
            
            
               SK
            
            
               Úradný vestník Európskej únie
            
            
               L 170/98
            
         VYKONÁVACIE ROZHODNUTIE KOMISIE (EÚ) 2017/1178
   z 2. júna 2017,
   ktorým sa mení vykonávacie rozhodnutie (EÚ) 2016/2008 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch
   
      
         [oznámené pod číslom C(2017) 3624]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
   so zreteľom na smernicu Rady 92/119/EHS zo 17. decembra 1992, ktorou sa zavádzajú všeobecné opatrenia Spoločenstva na kontrolu určitých chorôb zvierat a osobitné opatrenia týkajúce sa vezikulárnej choroby ošípaných (3), a najmä na jej článok 19 ods. 1 písm. a), článok 19 ods. 3 písm. a) a článok 19 ods. 6,
   so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (4), a najmä na jej článok 4 ods. 3,
   keďže:
   
               (1)
            
            
               V smernici 92/119/EHS sa stanovujú všeobecné kontrolné opatrenia, ktoré sa majú uplatňovať v prípade výskytu ohniska určitých chorôb zvierat vrátane nodulárnej dermatitídy. Tieto kontrolné opatrenia zahŕňajú zriadenie ochranných pásem a pásem dohľadu okolo infikovaného chovu a stanovuje sa v nich aj núdzová vakcinácia v prípade výskytu ohniska nodulárnej dermatitídy.
            
         
               (2)
            
            
               Vo vykonávacom rozhodnutí Komisie (EÚ) 2016/2008 (5) sa stanovujú opatrenia na kontrolu zdravia zvierat v súvislosti s výskytom nodulárnej dermatitídy v členských štátoch alebo v ich častiach uvedených v prílohe I k uvedenému vykonávaciemu rozhodnutiu vrátane minimálnych požiadaviek na vakcinačné programy proti uvedenej chorobe, ktoré členské štáty predkladajú Komisii na schválenie.
            
         
               (3)
            
            
               V článku 2 vykonávacieho rozhodnutia (EÚ) 2016/2008 sa „infikované pásmo“ definuje ako časť územia členského štátu uvedená v časti II prílohy I k uvedenému vykonávaciemu rozhodnutiu, ktorá zahŕňa oblasť, kde bola potvrdená nodulárna dermatitída a kde sa po schválení vakcinačných programov Komisiou môže vykonať vakcinácia proti nodulárnej dermatitíde. V článku 2 vykonávacieho rozhodnutia sa definuje aj „pásmo bez výskytu s vakcináciou“ ako časť územia členského štátu uvedená v časti I prílohy I k uvedenému vykonávaciemu rozhodnutiu, ktorá zahŕňa oblasti mimo infikovaných pásiem, kde sa vykonáva vakcinácia proti nodulárnej dermatitíde po schválení vakcinačných programov Komisiou.
            
         
               (4)
            
            
               V článku 3 vykonávacieho rozhodnutia (EÚ) 2016/2008 sa stanovujú obmedzenia týkajúce sa odosielania hovädzieho dobytku a voľne žijúcich prežúvavcov chovaných v zajatí a určitých živočíšnych produktov z oblastí uvedených v prílohe I k uvedenému vykonávaciemu rozhodnutiu, aby sa minimalizovalo akékoľvek riziko šírenia nodulárnej dermatitídy.
            
         
               (5)
            
            
               V článku 7 vykonávacieho rozhodnutia (EÚ) 2016/2008 sa stanovujú výnimky z obmedzení stanovených v článku 3 uvedeného vykonávacieho rozhodnutia v súvislosti s odosielaním spermy, vajíčok a embryí hovädzieho dobytka a voľne žijúcich prežúvavcov chovaných v zajatí z oblastí uvedených v časti I prílohy I k uvedenému vykonávaciemu rozhodnutiu ako pásma bez výskytu s vakcináciou.
            
         
               (6)
            
            
               Preto je vhodné odlíšiť stupeň rizika šírenia nodulárnej dermatitídy zásielkami spermy, vajíčok a embryí pri odosielaní takýchto zárodočných produktov z pásma bez výskytu s vakcináciou do iného pásma bez výskytu s vakcináciou alebo do infikovaného pásma nachádzajúceho sa v tom istom členskom štáte. Preto je potrebné stanoviť osobitné podmienky, primerané predmetným rizikám a týkajúce sa výnimiek vzťahujúcich sa na takéto zásielky, ktoré zostávajú v tom istom členskom štáte, za predpokladu, že takéto podmienky sú zavedené v záujme bezpečného odosielania takýchto zárodočných produktov v rámci pásma bez výskytu s vakcináciou alebo infikovaného pásma v tom istom členskom štáte. Článok 7 vykonávacieho rozhodnutia (EÚ) 2016/2008 by sa preto mal zodpovedajúcim spôsobom zmeniť.
            
         
               (7)
            
            
               Dňa 2. marca 2017 oznámilo Grécko nový výskyt ohniska nodulárnej dermatitídy v regionálnej jednotke Kerkyra, na ostrove v Iónskom mori, v najseverozápadnejšej časti Grécka, kde predtým nebol oznámený žiadny výskyt ohniska nodulárnej dermatitídy. Z tohto dôvodu by sa infikované pásma v Grécku súvisiace s nodulárnou dermatitídou a uvedené v časti II prílohy I k vykonávaciemu rozhodnutiu (EÚ) 2016/2008 mali rozšíriť tak, aby zahŕňali regionálnu jednotku Kerkyra. Časť II prílohy I k vykonávaciemu rozhodnutiu (EÚ) 2016/2008 by sa preto mala zodpovedajúcim spôsobom zmeniť.
            
         
               (8)
            
            
               Dňa 14. marca 2017 informovalo Grécko Komisiu o svojom rozhodnutí rozšíriť vakcináciu proti nodulárnej dermatitíde v regiónoch Iónske ostrovy, Severný Aegean, Južný Aegean a Kréta, čiže v oblastiach, v ktorých sa nodulárna dermatitída doteraz nevyskytla, s výnimkou regionálnej jednotky Kerkyra, v ktorej bola choroba potvrdená 2. marca 2017, a regionálnej jednotky Limnos, v ktorej sa choroba vyskytuje od roku 2015. Z tohto dôvodu by sa mali uvedené regióny Grécka zahrnúť medzi pásma bez výskytu s vakcináciou uvedené v časti I prílohy I k vykonávaciemu rozhodnutiu (EÚ) 2016/2008. Časť I prílohy I k vykonávaciemu rozhodnutiu (EÚ) 2016/2008 by sa preto mala zodpovedajúcim spôsobom zmeniť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Vykonávacie rozhodnutie (EÚ) 2016/2008 sa mení takto:
   
               1.
            
            
               Článok 7 sa nahrádza takto:
               „Článok 7
               Výnimky zo zákazu odosielania spermy, vajíčok a embryí hovädzieho dobytka a voľne žijúcich prežúvavcov chovaných v zajatí z oblastí uvedených v častiach I a II prílohy I a osobitné podmienky odosielania týchto produktov v rámci oblastí toho istého členského štátu uvedených v časti I alebo II
               1.   Odchylne od zákazu stanoveného v článku 3 písm. b) môže príslušný orgán povoliť odosielanie spermy, vajíčok a embryí hovädzieho dobytka a voľne žijúcich prežúvavcov chovaných v zajatí zo stredísk na odber spermy alebo z iných zariadení nachádzajúcich sa v oblasti uvedenej v časti I prílohy I do inej oblasti uvedenej v časti I alebo II prílohy I iného členského štátu za predpokladu, že darcovské zvieratá a sperma, vajíčka a embryá spĺňajú tieto podmienky:
               
                           a)
                        
                        
                           darcovské zvieratá boli očkované a preočkované proti nodulárnej dermatitíde podľa pokynov výrobcu použitej vakcíny, pričom prvá vakcinácia bola vykonaná minimálne 60 dní pred dátumom odberu spermy, vajíčok alebo embryí; alebo darcovské zvieratá boli podrobené sérologickému testu na detekciu konkrétnych protilátok proti vírusu nodulárnej dermatitídy v deň odberu a najmenej 28 dní po období odberu spermy alebo v deň odberu embryí a vajíčok, a výsledky boli negatívne;
                        
                     
                           b)
                        
                        
                           darcovské zvieratá boli počas 60 dní pred dátumom odberu spermy, vajíčok alebo embryí držané v stredisku umelej inseminácie alebo v inom príslušnom zariadení, kde v okruhu najmenej 20 km nebol potvrdený žiadny výskyt nodulárnej dermatitídy počas troch mesiacov pred dátumom odberu spermy, vajíčok alebo embryí, a predtým, ako z akéhokoľvek potvrdenia infekcie nodulárnou dermatitídou vyplývalo utratenie a likvidácia všetkých náchylných zvierat v postihnutých chovoch;
                        
                     
                           c)
                        
                        
                           darcovské zvieratá boli klinicky kontrolované 28 dní pred dátumom odberu, ako aj počas celého obdobia odberu, a neprejavovali sa u nich žiadne klinické príznaky nodulárnej dermatitídy;
                        
                     
                           d)
                        
                        
                           darcovské zvieratá boli podrobené detekcii pôvodcu nodulárnej dermatitídy prostredníctvom polymerázovej reťazovej reakcie (PCR) vykonanej na vzorkách krvi odobratých na začiatku a následne minimálne každých 14 dní počas obdobia odberu spermy alebo v deň odberu embryí a vajíčok, pričom výsledky boli negatívne;
                        
                     
                           e)
                        
                        
                           sperma bola podrobená detekcii pôvodcu nodulárnej dermatitídy prostredníctvom PCR s negatívnymi výsledkami a
                        
                     
                           f)
                        
                        
                           príslušný orgán v mieste pôvodu vykonáva vakcinačný program proti nodulárnej dermatitíde, ktorý spĺňa podmienky stanovené v prílohe II a ktorý bol schválený Komisiou, a informoval Komisiu a ostatné členské štáty o dátume začiatku a dátume dokončenia svojho vakcinačného programu v súlade s prílohou II.
                        
                     2.   Odchylne od zákazu stanoveného v článku 3 písm. b) môže príslušný orgán povoliť odosielanie spermy, vajíčok a embryí hovädzieho dobytka a voľne žijúcich prežúvavcov chovaných v zajatí zo stredísk na odber spermy alebo z iných zariadení nachádzajúcich sa v oblasti uvedenej v:
               
                           a)
                        
                        
                           časti I prílohy I do miesta určenia, ktoré sa nachádza v inej oblasti uvedenej v časti I alebo II prílohy I toho istého členského štátu;
                        
                     
                           b)
                        
                        
                           v časti II prílohy I do miesta určenia, ktoré sa nachádza v inej oblasti uvedenej v časti II prílohy I toho istého členského štátu.
                        
                     Výnimka stanovená v prvom pododseku tohto odseku podlieha splneniu všetkých podmienok stanovených v odseku 1 písm. a), b) a c.
               3.   Odchylne od zákazu stanoveného v článku 3 písm. b) môže príslušný orgán povoliť odosielanie spermy, vajíčok a embryí hovädzieho dobytka a voľne žijúcich prežúvavcov chovaných v zajatí zo stredísk na odber spermy alebo z iných zariadení nachádzajúcich sa v oblastiach uvedených v časti I prílohy I do akejkoľvek oblasti toho istého alebo iného členského štátu alebo do tretej krajiny za predpokladu, že darcovské zvieratá a sperma, vajíčka a embryá spĺňajú tieto podmienky:
               
                           a)
                        
                        
                           podmienky stanovené v odseku 1 písm. a) až f);
                        
                     
                           b)
                        
                        
                           darcovské zvieratá spĺňajú všetky ďalšie príslušné záruky týkajúce sa zdravia zvierat, založené na pozitívnom výsledku posúdenia vplyvu rizika takéhoto odoslania a opatrení proti šíreniu nodulárnej dermatitídy, ktoré vyžaduje príslušný orgán členského štátu miesta pôvodu a ktoré schválili príslušné orgány krajín miest tranzitu a určenia pred odoslaním takejto spermy, vajíčok alebo embryí, a
                        
                     
                           c)
                        
                        
                           členský štát miesta pôvodu musí okamžite informovať Komisiu a ostatné členské štáty o zárukách týkajúcich sa zdravia zvierat a o schválení príslušnými orgánmi, ktoré sú stanovené v bode b).
                        
                     4.   Pri odosielaní spermy, embryí a vajíčok, ktoré spĺňajú požiadavky odseku 1 alebo 3 tohto článku, do iného členského štátu alebo do tretej krajiny sa do zodpovedajúcich zdravotných certifikátov stanovených v smerniciach 88/407/EHS, 89/556/EHS alebo v rozhodnutí 93/444/EHS doplní táto formulácia:
               
                  „…„… (sperma, vajíčka a/alebo embryá, uveďte podľa toho, čo sa hodí) v súlade s …(článkom 7 ods. 1 alebo článkom 7 ods. 3, uveďte podľa toho, čo sa hodí) vykonávacieho rozhodnutia (EÚ) 2016/2008 o opatreniach týkajúcich sa kontroly zdravia zvierat v súvislosti s nodulárnou dermatitídou v určitých členských štátoch.““
               
            
         
               2.
            
            
               Príloha I sa nahrádza textom uvedeným v prílohe k tomuto rozhodnutiu.
            
         Článok 2
   Toto rozhodnutie je určené členským štátom.
   
      V Bruseli 2. júna 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Ú. v. ES L 62, 15.3.1993, s. 69.
   
      (4)  Ú. v. ES L 18, 23.1.2003, s. 11.
   
      (5)  Vykonávacie rozhodnutie Komisie (EÚ) 2016/2008 z 15. novembra 2016 o opatreniach na kontrolu zdravia zvierat v súvislosti s nodulárnou dermatitídou v určitých členských štátoch (Ú. v. EÚ L 310, 17.11.2016, s. 51).
   
      PRÍLOHA
      Príloha I k vykonávaciemu rozhodnutiu (EÚ) 2016/2008 sa nahrádza takto:
      „
            PRÍLOHA I
            ČASŤ I
            
               „Pásma bez výskytu s vakcináciou“
            
            1.   Chorvátsko
            
            Celé územie Chorvátska.
            2.   Bulharsko
            
            
                     
                        A.
                     
                     
                        Tieto provincie v Bulharsku:
                        
                                    —
                                 
                                 
                                    provincia Burgas,
                                 
                              
                                    —
                                 
                                 
                                    provincia Varna,
                                 
                              
                                    —
                                 
                                 
                                    provincia Dobrič,
                                 
                              
                                    —
                                 
                                 
                                    provincia Razgrad,
                                 
                              
                                    —
                                 
                                 
                                    provincia Silistra,
                                 
                              
                                    —
                                 
                                 
                                    provincia Ruse,
                                 
                              
                                    —
                                 
                                 
                                    provincia Pleven.
                                 
                              
                  
                     
                        B.
                     
                     
                        Tieto obce v Bulharsku:
                        
                                    —
                                 
                                 
                                    obce Opaka, Popovo a Antonovo v provincii Targovište,
                                 
                              
                                    —
                                 
                                 
                                    obce Šumen, Kaspičan, Novi Pazar, Nikola Kozlevo, Kaolinovo, Venec a Hitrino v provincii Šumen,
                                 
                              
                                    —
                                 
                                 
                                    obce Svištov, Polski Trambeš a Stražica v provincii Veliko Tarnovo.
                                 
                              
                  3.   Grécko
            
            Tieto regióny v Grécku:
            
                        —
                     
                     
                        región Iónske ostrovy okrem regionálnej jednotky Kerkyra,
                     
                  
                        —
                     
                     
                        región Severný Aegean okrem regionálnej jednotky Limnos,
                     
                  
                        —
                     
                     
                        región Južný Aegean,
                     
                  
                        —
                     
                     
                        región Kréta.
                     
                  ČASŤ II
            
               „Infikované pásma“
            
            1.   Grécko
            
            
                     
                        A.
                     
                     
                        Tieto regióny v Grécku:
                        
                                    —
                                 
                                 
                                    región Attika,
                                 
                              
                                    —
                                 
                                 
                                    región Stredné Grécko,
                                 
                              
                                    —
                                 
                                 
                                    región Stredná Macedónia,
                                 
                              
                                    —
                                 
                                 
                                    región Východná Macedónia a Trácia,
                                 
                              
                                    —
                                 
                                 
                                    región Epirus,
                                 
                              
                                    —
                                 
                                 
                                    región Peloponéz,
                                 
                              
                                    —
                                 
                                 
                                    región Tesália,
                                 
                              
                                    —
                                 
                                 
                                    región Západné Grécko,
                                 
                              
                                    —
                                 
                                 
                                    región Západná Macedónia.
                                 
                              
                  
                     
                        B.
                     
                     
                        Tieto regionálne jednotky v Grécku:
                        
                                    —
                                 
                                 
                                    regionálna jednotka Limnos,
                                 
                              
                                    —
                                 
                                 
                                    regionálna jednotka Kerkyra.
                                 
                              
                  2.   Bulharsko
            
            Celé územie Bulharska okrem oblastí uvedených v časti I.
         “